Vrou glo deur dronk veiligheidswag doodgeryŉ 20-jarige vrou is Saterdag glo deur ŉ veiligheidswag doodgery wat vermoedelik ŉ sekuriteitsvoertuig onder die invloed van alkohol bestuur het. Sersant Philani Nkwalase, ŉ polisiewoordvoerder van Noordwes, het Dinsdag gesê die 33-jarige Kabelo Mathikga het Maandag in die Mahikeng-landdroshof verskyn op aanklagte van dronk bestuur en strafbare manslag. “Mathikga is Saterdag na die ongeluk in hegtenis geneem. Die ongeluk het naby die poskantoor in Montshiwa plaasgevind. Volgens ooggetuies het hy in sy sekuriteitsvoertuig, ŉ wit Ford Ikon, gery toe hy ŉ voertuig by ŉ kruising verbygesteek het. Die 20-jarige vrou was besig om die pad oor te steek toe sy voertuig haar getref het. Sy is op slag dood,” het Nkwalase gesê. Inwoners en skoolkinders wat die ongeluk sien gebeur het, het Mathikga aangeval en sy voertuig beskadig. Die polisie moes tot sy redding kom. Mathikga se saak is tot 3 Mei uitgestel vir verdere ondersoek. Hy gaan tot dan in aanhouding bly.